‘Doyenne van ontspanningsfiksie sterf’Cecilia Britz (Foto: Verskaf) Cecilia Britz, bekend vir haar bydrae tot ontspanningsfiksie en hygliteratuur in Afrikaans, is onverwags op 12 Desember in die ouderdom van 64 oorlede. Britz het onverwags in die hospitaal gesterf toe sy daar was vir ŉ prosedure. “Ons innige medelye aan Britz se kinders, kleinkinders en familie,” het Sylvia de Wet, Lapa se uitvoerende direkteur, gesê. “Ons bid vir almal en dra hulle op aan onse Vader in die moeilike omstandighede.” Britz was voorheen in diens van Perskor waar sy, onder leiding van Franz Marx, gewedywer het om lesers van Afrikaans terug te wen. Ná Perskor deur die destydse Maskew Miller Longman oorgekoop is, het Britz as Huisgenoot se verhaleredakteur gewerk. In daardie stadium het Lapa Uitgewers haar ook genader en sy het ’n ruk lank deeltyds vir die maatskappy gewerk. Op 1 Desember 2004 het sy voltyds by Lapa aangesluit. Een van Britz se grootste suksesse was Lapa se Romanza-reeks, wat volgende jaar sy vyftiende bestaansjaar vier. Britz het in Junie verlede jaar ná 35 jaar in die uitgewersbedryf afgetree, maar het steeds vryskutwerk vir Lapa gedoen. “Britz het aan almal vertel sy sou ‘mal word’ as sy by die huis moes sit en het gewoon op ’n kontrakbasis aan Lapa se fiksie aanhou werk,” vertel Izak de Vries, skrywer en uitgewer van Lapa. “Geen besonderhede van ’n roudiens is nog bekend gemaak nie,” het De Wet laat weet. “Lapa vra dat die familie die geleentheid gegun sal word om oor hulle ma en ouma se onverwagse afsterwe te rou.”